Pa veg verbete toe rowers op N12 toeslaanSo lyk die Billson-gesin se motor nadat rowers hulle op die N12 met pangas toegetakel het. (Foto: Verskaf) “Dit was die mees hulpelose gevoel. Ek kan dit nie eens beskryf nie…” Henry Billson, ŉ 48-jarige pa van Alberton, het met elke greintjie durf in hom baklei toe sy gesin se motor Vrydag op die N12-hoofweg naby die Snakeweg-afrit aan die Oos-Rand onklaar geraak en drie mans, gewapen met pangas en kapmesse, die gestrande gesin langs die pad oorrompel het. Billson en sy vrou, Elria, hul 18-jarige dogter, Bianca, en haar twee niggies van onderskeidelik 16 en 17 jaar oud, was Vrydagaand van ŉ winkelsentrum in Kempton Park waar hulle gaan ysskaats het, op pad terug Boksburg toe, toe die gesin se motor omstreeks 19:30 onklaar geraak het. Billson het in die noodbaan stilgehou, die voertuig se noodligte aangeskakel en uitgeklim om te probeer vasstel of hy self die motor weer aan die gang sou kon kry. Elria het intussen haar swaer gebel om die voertuig te kom sleep, toe Billson die drie aanvallers sien naderkom het. Hy het inderhaas ŉ messie uit ŉ sak in sy kattebak gegryp en die familie het hulself noodgedwonge in die voertuig toegesluit. Die drie aanvallers het met hul pangas die voertuig se ruite begin uitslaan. Elria is etlike kere getref en haar arms is sleg gekneus waar een van die mans haar herhaaldelik geslaan het. “Hulle het geld en fone gesoek. My vrou praat vlot Zoeloe en Sotho en sy het probeer verduidelik dat ons nie kontant het nie en dat hulle die fone kan vat. Sy het hulle herhaaldelik gevra om te kalmeer, maar hulle het niks verstaan nie. Hulle het Portugees gepraat,” sê Billson. Elria Billson wys die kneusplekke wat sy opgedoen het nadat sy met ‘n stomp panga aangeval is. (Foto: Verskaf) Een van die aanvallers het intussen ŉ agtervenster by die jong meisies uitgeslaan en een van sy makkers het Billson se deur toegedruk terwyl ŉ ander aanvaller waardevolle items by Elria probeer buit het. Toe dié man in die voertuig inleun, het Billson sy kans gesien en die man met sy mes bygekom. “Die een wat my deur toegedruk het, het dit gesien en padgegee. Ek het begin terugbaklei.” Billson het uit die voertuig gespring en die man wat aanvanklik sy deur toegedruk het, ook met die mes bygekom. Hy het hulle daarna – steeds net met sy mes gewapen – oor die hoofweg gejaag. Drie mans wat ná hul skof op pad huis toe was, het gesien hoe Billson die mans met die pangas en kapmesse oor die hoofweg agternasit en het stilgehou om te help. “Daardie drie mans het vir my ŉ nuwe geloof in mense gegee. Hulle was op pad huis toe van die werk af en het my gekalmeer en gesê hulle sal saam met ons daar wag en my help om my familie te verdedig. Ek gaan hulle maatskappy bel om dankie te sê en hulle te laat weet watter wonderlike mense vir hulle werk. “Dit gaan vir my oor meer as net ŉ ‘dankie’. Ek glo ons is gehelp met die krag van bo.” Bloedspatsels op die deur vertel die verhaal van die familie se noue ontkoming. (Foto: Verskaf) Billson vertel hulle het vergeefs probeer om die polisie se 10111-noodnommer te skakel en hul pogings om drie verbygaande polisievoertuie se aandag te trek sodat dié sal stilhou, was ook vergeefs. “ŉ Mens moet paraat wees. Ons raak so gemaklik met ons lewe. Dis feestyd en vakansie en in daardie oomblikke vergeet jy om paraat te wees. Jy is reeds bekommerd oor jou kar wat gebreek is, jy verwag nie dat mense jou nog gaan aanval ook nie. “As jy so ŉ noodgeval het, moenie in die noodlaan aftrek nie. Bly met jou voertuig in die verkeer; hulle kan jou nie daar aanval nie. Die oomblik wat jy aftrek en jou noodligte aansit, dink mense jy is orraait. “Mense wil nie meer stop om ander te help nie. Daardie dae is verby. Jy is op jou eie; einde van die storie.” Billson sê hy het eindelik besef hy sal sélf sy familie moet beskerm. “Jy kan nie terughou nie, jy moet alles gee. Jy kan nie onderhandel nie. Jy dink as jy al jou goed vir hulle gee, gaan hulle ophou, maar hulle hou nie op nie. “Daar kom ŉ streep wat jy moet trek waar jy self moet baklei,” sê hy. Hy is nietemin uiters dankbaar vir die drie barmhartige samaritane wat stilgehou het om die familie te help en sê mense moet besef dat hulle ŉ gebeurlikheidsplan moet hê vir wanneer dinge skeefloop. “Wees paraat. Dink voor jy uitgaan. Wat maak jy as jou kar breek? Wat doen jy met jou kinders? Dit is die werklikheid; ons is nie veilig nie. “Maar dit help nie jy probeer ŉ held wees nie; jy moet kophou.” Die familie se beskadigde voertuig waar dit Vrydagaand op die N12-hoofweg onklaar geraak het. (Foto: Verskaf) Hy glo desperate misdadigers het ŉ geleentheid uitgebuit om toe te slaan. “Hulle het gesien ons kar is stukkend en ek sit met ŉ kar vol vroue. “Hulle is bereid om iemand se lewe, myne of my familie sŉ, vir iets soos ŉ selfoon te vat.” Billson sê sy swaer het eindelik die voertuig weggesleep en hy het ŉ klag by die polisie aanhangig gemaak. Maroela Media het ŉ navraag oor die voorval aan die polisie gestuur en wag op terugvoer. Benewens die enjinprobleme het die voertuig ook groot skade weens die pangahoue opgedoen. Elria het erge kneuswonde aan haar arm opgedoen, maar die res van die familie is fisiek ongedeerd. Die boewe het eindelik met Billson se suiker-en-bloeddrukmasjien, Elria se selfoon en enkele ander persoonlike besittings gevlug. “Die gebeure wat in die kinders se koppe agterbly, kan jy egter nie uitwis nie. Dit was lelik.”